CELEX: 32022R0749
Language: bg
Date: 2022-02-08 00:00:00
Title: Делегиран регламент (ЕС) 2022/749 на Комисията от 8 февруари 2022 година за изменение на регулаторните технически стандарти, определени в Делегиран регламент (ЕС) 2017/2417, във връзка с преминаването към нови бенчмаркове, с които са обвързани някои договори за извънборсови деривати (текст от значение за ЕИП)

17.5.2022   
               
               
                  BG
               
               
                  Официален вестник на Европейския съюз
               
               
                  L 138/4
               
            
         ДЕЛЕГИРАН РЕГЛАМЕНТ (ЕС) 2022/749 НА КОМИСИЯТА
         от 8 февруари 2022 година
         за изменение на регулаторните технически стандарти, определени в Делегиран регламент (ЕС) 2017/2417, във връзка с преминаването към нови бенчмаркове, с които са обвързани някои договори за извънборсови деривати
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (1), и по-специално член 32, параграф 1 от него,
         като има предвид, че:
         
                     (1)
                  
                  
                     В Делегиран регламент (ЕС) 2017/2417 на Комисията (2) се определят, наред с другото, класовете извънборсови деривати, деноминирани в евро (EUR), британска лира (GBP) и щатски долар (USD), които подлежат на посоченото в член 28 от Регламент (ЕС) № 600/2014 задължение за търговия с деривати. Деноминираните в GBP и USD класове използват като бенчмарк лондонския междубанков лихвен процент (LIBOR).
                  
               
                     (2)
                  
                  
                     ICE Benchmark Administration — администраторът на лондонския междубанков лихвен процент, обяви, че публикуването на ставки на LIBOR за GBP и JPY ще бъде преустановено в края на 2021 г., а за USD — през юни 2023 г. На 5 март 2021 г. Органът за контрол върху финансовата дейност на Обединеното кралство потвърди, че администраторите повече няма да предоставят ставки на LIBOR или че тези ставки вече няма да бъдат представителни. Освен това Комисията, Европейската централна банка в качеството ѝ на орган за банков надзор (банков надзор на ЕЦБ), Европейският банков орган (ЕБО) и Европейският орган за ценни книжа и пазари (ЕОЦКП) направиха съвместно изявление, в което решително призовават контрагентите да преустановяват, възможно най-скоро и във всеки случай до 31 декември 2021 г., използването в нови договори на ставки на LIBOR, включително USD LIBOR, като референтен лихвен процент.
                  
               
                     (3)
                  
                  
                     Следователно, тъй като GBP LIBOR ще бъде изваден от употреба, след 31 декември 2021 г. контрагентите вече няма да могат да сключват договори за извънборсови лихвени деривати, обвързани с този бенчмарк, като от тях се очаква и да не сключват повече такива договори, обвързани с USD LIBOR. В резултат на това се очаква търгуваните обеми на тези деривати, както и тяхната ликвидност да бъдат на нулево или на много ниско равнище. Същото се отнася и за обема на сделките с тези деривати, които ще бъдат обект на клиринг от централни контрагенти (ЦК) или ще се търгуват на места на търговия, като се очаква намаляване на обема или ликвидността на дериватите, обвързани с USD LIBOR. Всичко това налага промяна в обхвата на задължението за клиринг и последващо изменение на Делегиран регламент (ЕС) 2015/2205 на Комисията (3), съгласно което дериватите, обвързани с GBP LIBOR и USD LIBOR, следва да бъдат освободени от задължението за клиринг. В резултат на това класовете деривати, обвързани с GBP LIBOR или USD LIBOR, които понастоящем са обхванати от задължението за търговия с деривати, вече няма да отговарят на условието по член 32, параграф 1 от Регламент (ЕС) № 600/2014, и считано от 3 януари 2022 г. няма да подлежат на това задължение. Следователно тези класове деривати трябва да бъдат извадени от обхвата на задължението за търговия.
                  
               
                     (4)
                  
                  
                     Тъй като планираното изваждане от употреба на GBP LIBOR е предвидено за края на 2021 г., а според изразените от Комисията, банковия надзор на ЕЦБ, ЕОЦКП и ЕБО регулаторни очаквания контрагентите ще престанат да използват ставките на LIBOR като референтен лихвен процент в новите договори възможно най-скоро и във всеки случай до 31 декември 2021 г., се очаква отказът от основани на LIBOR лихвени деривати да настъпи бързо. Вместо това, след 31 декември 2021 г. се очаква контрагентите да търгуват или да извършват клиринг на други извънборсови лихвени деривати, в частност на извънборсови лихвени деривати, обвързани с безрисковите лихвени проценти за GBP или USD. Следователно настоящият регламент следва да влезе в сила незабавно след публикуването му.
                  
               
                     (5)
                  
                  
                     Поради това Делегиран регламент (ЕС) 2017/2417 следва да бъде съответно изменен.
                  
               
                     (6)
                  
                  
                     Настоящият регламент е изготвен въз основа на проектите на регулаторни технически стандарти, предадени на Комисията от Европейския орган за ценни книжа и пазари (ЕОЦКП).
                  
               
                     (7)
                  
                  
                     ЕОЦКП проведе открити обществени консултации по проектите на регулаторни технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена с член 37 от Регламент (ЕС) № 1095/2010 на Европейския парламент и на Съвета (4),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменение на Делегиран регламент (ЕС) 2017/2417
            В приложението към Делегиран регламент (ЕС) 2017/2417 се заличават таблици 2 и 3.
         
         
            Член 2
            Влизане в сила
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 февруари 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 173, 12.6.2014 г., стр. 84.
         
            (2)  Делегиран регламент (ЕС) 2017/2417 на Комисията от 17 ноември 2017 г. за допълнение на Регламент (ЕС) № 600/2014 на Европейския парламент и на Съвета относно пазарите на финансови инструменти по отношение на регулаторни технически стандарти във връзка със задължението за търговия за някои деривати (ОВ L 343, 22.12.2017 г., стр. 48).
         
            (3)  Делегиран регламент (ЕС) 2015/2205 на Комисията от 6 август 2015 г. за допълнение на Регламент (ЕС) № 648/2012 на Европейския парламент и на Съвета по отношение на регулаторните технически стандарти относно задължението за клиринг (ОВ L 314, 1.12.2015 г., стр. 13).
         
            (4)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).